b'\n_START_ARTICLE_\nCalakmul\n_START_SECTION_\nLokacija\n_START_PARAGRAPH_\nCalakmul se nahaja v zvezni dr\xc5\xbeavi Campeche v jugovzhodni Mehiki, pribli\xc5\xbeno 25 km severno od meje z Gvatemalo in 38 km severno od ru\xc5\xa1evin mesta El Mirador. Ru\xc5\xa1evine El Tintal so oddaljene 68 km jugozahodno od Calakmula in je bil povezan tako z El Miradorom kot s Calakmulom z nasipom (cesto). Od sodobnega mesta Oxpemul je Calakmul oddaljen 20 km. Mesto se nahaja na okrog 35 metrov visoki vzpetini nad velikim sezonskim mo\xc4\x8dvirjem, znanim kot El Laberinto bajo. Mo\xc4\x8dvirje meri pribli\xc5\xbeno 34 krat 8 km in je pomemben vir vode. Mo\xc4\x8dvirje je bilo z mestom povezano s sofisticiranim sistemom nadzora, vklju\xc4\x8dno z naravnimi in umetnimi jarki in kanali, ki so obkro\xc5\xbeali 22 km\xc2\xb2 veliko obmo\xc4\x8dje notranjega dela mesta Calakmul. Na za\xc4\x8detku 21. stoletja je bilo obmo\xc4\x8dje okoli Calakmula prekrito z gostim de\xc5\xbeevnim gozdom.\n_START_SECTION_\nPrebivalstvo in obseg\n_START_PARAGRAPH_\nNa vrhuncu v poznem klasi\xc4\x8dnem obdobju ocenjujejo, da je tukaj \xc5\xbeivelo okoli 50.000 prebivalcev na povr\xc5\xa1ini ve\xc4\x8d kot 70 km\xc2\xb2. Mesto je bilo prestolnica velike regionalne dr\xc5\xbeave s povr\xc5\xa1ino okoli 13.000 km\xc2\xb2. Gostota prebivalstva je bila izra\xc4\x8dunana na 1000 preb./km\xc2\xb2 v jedru mesta in 420 preb/km\xc2\xb2 na obrobju (povr\xc5\xa1ina 122 km\xc2\xb2). Calakmul je bil resni\xc4\x8dno urbano mesto. Jedro Calakmula je bilo znano \xc5\xbee v anti\xc4\x8dnih \xc4\x8dasih kot Ox Te\' Tuun (Mesto treh kamnov), za kar bi lahko bil vzrok tristrana piramidna struktura \xc5\xa1t. 2._NEWLINE_Kraljestvo Calakmul je obsegalo \xc5\xa1e 20 sekundarnih centrov, med katerimi so bila velika mesta kot so La Mu\xc3\xb1eca, Naachtun, Sasilha, Oxpemul in Uxul. Celotna populacija teh centrov je bila ocenjena na 200.000 prebivalcev. Kraljestvo je imelo tudi veliko \xc5\xa1tevilo terciarnih in kvartarnih mest, ve\xc4\x8dinoma dokaj majhnih (skupina hi\xc5\xa1 razporejenih okrog dvori\xc5\xa1\xc4\x8d), pa tudi ve\xc4\x8d pode\xc5\xbeelskih naselij, ki so se nahajala na grebenih vzdol\xc5\xbe robov mo\xc4\x8dirja Bajos in so imela templje, pala\xc4\x8de in stele. Skupno pode\xc5\xbeelsko prebivalstvo kraljestva so ocenili na 1,5 milijona ljudi. Celotna populacija kraljestva Calakmula, ki je \xc5\xbeivela na 13.000 km\xc2\xb2 je ocenjena na 1,75 milijona ljudi v poznem klasi\xc4\x8dnem obdobju.\n_START_SECTION_\nZgodovina\n_START_PARAGRAPH_\nCalakmul je bil vodilna majevska sila na velikem podro\xc4\x8dju severnega bazena Peten, ki si ga danes delita Mehika in Gvatemala. Omre\xc5\xbeje nasipov (cest) je povezovalo Calakmul z mesti El Mirador, Nakbe in El Tintal, kar ka\xc5\xbee na mo\xc4\x8dne politi\xc4\x8dne povezave teh \xc5\xa1tirih mest, ki so se morda za\xc4\x8dele v predklasi\xc4\x8dni dobi, ko sta bila tako Calakmul kot El Mirador pomembni mesti in se nadaljevala v klasi\xc4\x8dnem obdobju, ko je bil Calakmul sam najmo\xc4\x8dnej\xc5\xa1e mesto v regiji._NEWLINE_Na tem podro\xc4\x8dju so na\xc5\xa1li ostanke naselij iz srednje predklasi\xc4\x8dne dobe Mezoamerike (900 -300 pr. n. \xc5\xa1t.). Nedavno je bila odkrita 12 m visoka "zgradba \xc5\xa1t. 2." iz okoli leta 400 - 200 pr. n. \xc5\xa1t. Do tedaj so verjeli, da je bil Nakb\xc3\xa9 (Gvatemala) edino veliko sredi\xc5\xa1\xc4\x8de majevske kulture v tem \xc4\x8dasu._NEWLINE_Calakmul je bil sede\xc5\xbe entitete, ki jo sodobni zgodovinarji imenujejo "Kraljestvo Ka\xc4\x8de" oziroma "Ka\xc4\x8dje kraljestvo". To kraljestvo je obstajalo najve\xc4\x8dji del klasi\xc4\x8dnega majevskega obdobja. Kasneje med letoma 542 - 695je bil Calakmul v stalnem rivalstvu z velikim ju\xc5\xbenim mestom Tikal, tako da so mnogi politi\xc4\x8dni dogodki iz te dobe vezane na borbo med tema dvema majevskima supersilama._NEWLINE_Do 10. stoletja se je sredi\xc5\xa1\xc4\x8de majevske kulture po\xc4\x8dasi premikalo proti severu, ko so nastala pomembna sredi\xc5\xa1\xc4\x8da Palenque, Uxmal in kon\xc4\x8dno Chich\xc3\xa9n Itz\xc3\xa1. Calakmul je bil dokon\xc4\x8dno zapu\xc5\xa1\xc4\x8den. V 16. stoletju je Alonso de \xc3\x81vila, ki je leta 1530 raziskoval to podro\xc4\x8dje, na\xc5\xa1el majhno skupino ljudstva Cehaches, potomcev prebivalcev neko\xc4\x8d slavnega mesta.\n_START_SECTION_\nArheolo\xc5\xa1ko najdi\xc5\xa1\xc4\x8de\n_START_PARAGRAPH_\nO Calakmulu je Cyrus Lundell, ameri\xc5\xa1ki botanik, ki je bil v slu\xc5\xbebi neke dru\xc5\xbebe, ki je pridobivala \xc4\x8dikle (naravna surovina za izdelavo \xc5\xbeve\xc4\x8dilnega gumija), prvi\xc4\x8d poro\xc4\x8dal leta 1931. Leto kasneje je bil o najdbi ve\xc4\x8d kot 60 stel obve\xc5\xa1\xc4\x8den Sylvanus Morley. Morley je obiskal ru\xc5\xa1evine sam v imenu Carnegie Institution iz Washingtona v letu 1932, kasnej\xc5\xa1e odprave v letih 1933, 1934 in 1938 pa je vodil njegov sodelavec Karl Ruppert. V 30. letih 20. st. so raziskovalci preslikali (mapirali) mestno jedro in posneli 103 stele. Preiskave so ustavili leta 1938, nakar so se arheologi vrnili \xc5\xa1ele leta 1982, ko je William J. Folan vodil projekt v imenu Universidad Aut\xc3\xb3noma de Campeche, ki je delala v Calakmulu do leta 1994. Calakmul je zdaj predmet obse\xc5\xbenega projekta Nacionalnega in\xc5\xa1tituta za antropologijo in zgodovino (INAH) pod vodstvom Ram\xc3\xb3na Carrasca.]]_NEWLINE_Jedro Calakmula pokriva povr\xc5\xa1ino pribli\xc5\xbeno 2 km\xc2\xb2 in vsebuje ostanke pribli\xc5\xbeno 1000 objektov. Izven jedra na obrobju, ki zaseda okoli 20 km\xc2\xb2 so manj\xc5\xa1i stanovanjski objekti, arheologi so na\xc5\xa1li pribli\xc5\xbeno 6250 objektov._NEWLINE_Za gradnjo so uporabljali mehak apnenec, zato je pri\xc5\xa1lo do hude erozije ostankov. Mesto Calakmul je bilo zgrajeno v obliki koncentri\xc4\x8dnih polj in se ga lahko razdeli na cone, ki se \xc5\xa1irijo navzven iz centra mesta. Notranja cona zajema obmo\xc4\x8dje okoli 1,75 km\xc2\xb2. Tukaj se nahajajo ve\xc4\x8dinoma monumentalne zgradbe in vsebuje 975 objektov, od tega okoli jih ima 300 zgrajene obokane kamnite zidove. Pribli\xc5\xbeno 92 objektov so velike piramide, razporejene po trgov in dvori\xc5\xa1\xc4\x8d. Na severni strani je mesto omejeno s 6 metrov visokim zidom, kjer je bil tudi nadzorovan dostop._NEWLINE_Mnogi objekti so bili zgrajeni ob robu barja El Laberinto zahodno od sredi\xc5\xa1\xc4\x8da mesta, med njimi tudi visoke in javne zgradbe. Obmo\xc4\x8dje med stanovanjskimi objekti je bilo uporabljeno za vrtnarstvo.\n_START_SECTION_\nZgradbe\n_START_PARAGRAPH_\nZgradba \xc5\xa1t. 1 (tudi I.) je 50 metrov visoka piramida vzhodno od sredi\xc5\xa1\xc4\x8da mesta. \xc5\xa0tevilne stele je postavil Yuknoom Took\' K\'awiil v letu 731. Ker je bila zgrajena na gri\xc4\x8du, se zdi zgradba \xc5\xa1t. 1. vi\xc5\xa1ja od \xc5\xa1t. 2._NEWLINE_Zgradba \xc5\xa1t. 2 (ali II.) je ogromen piramidast tempelj, eden najve\xc4\x8djih majevskih na svetu. Njena baza meri 120 m\xc2\xb2 in je ve\xc4\x8d kot 45 m visoka. Podobno kot pri \xc5\xa1tevilnih templjih v mezoameri\xc5\xa1kem kulturnem prostoru, je bil tudi ta nadgrajen na \xc5\xbee obstoje\xc4\x8dem templju, da bi pove\xc4\x8dali njegovo velikost. Jedro stavbe (Zgradba \xc5\xa1t. 2a) je tristrana piramida zgrajena v poznem predklasi\xc4\x8dnem obdobju, pri \xc4\x8demer ta starodavna stavba \xc5\xa1e vedno tvori najvi\xc5\xa1jo to\xc4\x8dko piramide. V zgodnjem klasi\xc4\x8dnem obdobju je bil zgrajen ogromen podalj\xc5\xa1ek na sprednji strani piramide, ki zajema prej\xc5\xa1nje stavbe na severni strani. Tri nova sveti\xc5\xa1\xc4\x8da so bile zgrajene na podlagi tega podalj\xc5\xa1anja (Zgradba \xc5\xa1t. 2B, 2C in 2D), vsako od teh sveti\xc5\xa1\xc4\x8d je imelo svoje dostopno stopni\xc5\xa1\xc4\x8de. Zgradba \xc5\xa1t. 2B je bila osrednje sveti\xc5\xa1\xc4\x8de, 2C je bil na vzhodu in 2D na zahodu. Fasada je imela \xc5\xa1est velikih mask, ki so stale med temi stopnicami, tri razporejene navpi\xc4\x8dno na vsaki strani osrednjega stopni\xc5\xa1\xc4\x8da. Zgradba \xc5\xa1t. 2 je podobnega datum nastanka, velikosti in zasnove kot El Tigre piramida v El Miradorju. Pozneje v 8. stoletju so ob vzno\xc5\xbeju fasade vsaki od teh postavili stele. Fasada zgradbe \xc5\xa1t. 2B je imela fasado pokrito z veliko masko. Kasneje so bile za\xc4\x8dete tudi druge fasade, vendar niso bile nikoli kon\xc4\x8dane. V poznem klasi\xc4\x8dnem obdobju je bilo zgrajenih devet sob pala\xc4\x8de na vrhu piramide, ki podpirajo obok strehe, ki je imel pobarvano dekoracijo \xc5\xa1tukature iz basreliefa. Sobe so razporejene v tri skupine po tri, vsaka soba je name\xc5\xa1\xc4\x8dena zadaj za predhodno. Celotna poznoklasi\xc4\x8dna pala\xc4\x8da meri 19,4 krat 12 metrov. Sprednji dve vrsti sob so uporabljali za pripravo hrane, saj so v njih na\xc5\xa1li dimnike in \xc5\xbermlje. Soba 7 je bila parna kopel._NEWLINE_Ostale zgradbe so arheologi razdeli \xc5\xa1e v skupine 3 do 8 in znotraj teh \xc5\xa1e v podskupine.\n_START_SECTION_\nStele, murali, keramika\n_START_PARAGRAPH_\nCalakmul je po ostankih najbogatej\xc5\xa1e odkrito majevsko nahajali\xc5\xa1\xc4\x8de. Poleg zgradb so na\xc5\xa1li \xc5\xa1e 117 stel, kar je najve\xc4\x8d v regiji. Najve\xc4\x8dkrat stojijo v parih in predstavljajo vladarje in njihove \xc5\xbeene. Ker so stele iz apnenca so se reliefi na njih slab\xc5\xa1e ohranili. Odkrili so tudi \xc5\xa1tevilne freske, ki pa ne predstavljajo dejavnosti elite ampak prikazujejo prizore ljudi, ki pripravljajo ali uporabljajo izdelke kot so atole, tamales ali tobak kot mazilo, tekstil in igle. Freske vsebujejo tudi pismenke, ki opisujejo dogajanje. \xc5\xa0e en zanimiv vir so ostanki keramike.\n_START_SECTION_\nTlakovane poti\n_START_PARAGRAPH_\nOsem tlakovanih poti (nasipov) je bilo zgrajenih okoli Calakmula. Dve od teh sta bili locirani, tri so bile vidni na terenu in \xc5\xa1e tri so na\xc5\xa1li z daljinskim zaznavanjem. O\xc5\xa1tevil\xc4\x8dili so jih od 1 do 7. Mre\xc5\xbea poti ni povezala le Calakmula z lokalnimi satelitskih mesti ampak tudi z bolj oddaljenimi zavezniki in tekmeci, kot so velika mesta El Mirador, El Tintal in Nakbe. Te poti, ki pre\xc4\x8dkajo mo\xc4\x8dvirna zemlji\xc5\xa1\xc4\x8da so nasuli in jih podprli z gosto vegetacijo._NEWLINE_Pot \xc5\xa1t. 1 je dolga 450 metrov in je ravna in polnjena s kamenjem. Nahaja se urbanem obmo\xc4\x8dju v sredi\xc5\xa1\xc4\x8du mesta. Prvi\xc4\x8d so jo mapirali leta 1930 - Carnegie Institution of Washington._NEWLINE_Pot \xc5\xa1t. 2 je 70 metrov dolga. Je v sredi\xc5\xa1\xc4\x8du mesta. Zgrajena je iz zbite zemlje. Ta nasip so verjetno izdelali za prevoz kamna iz kamnoloma za potrebe gradnje konstrukcije 1 in 3._NEWLINE_Pot \xc5\xa1t. 3 je dolga razteza 8 km in te\xc4\x8de na severovzhod. Odkrita je bila leta 1982._NEWLINE_Pot \xc5\xa1t. 4 je dolga 24 km in poteka jugovzhodno od sredi\xc5\xa1\xc4\x8da mesta. Odkrita je bila leta 1982. Pot \xc5\xa1t. 5 te\xc4\x8de zahodno od glavnega vodnjaka, \xc4\x8dez mo\xc4\x8dvirje El Laberinto in je dolga 16 km. Poteka proti kraju Sasilh\xc3\xa1._NEWLINE_Pot \xc5\xa1t. 6 te\xc4\x8de jugozahodno \xc4\x8dez mo\xc4\x8dvirje El Laberinto in povezuje Calakmul z El Miradorjem v dol\xc5\xbeini 38,25 km in El Tintalom dodatnih 30 km._NEWLINE_Pot \xc5\xa1t. 7 se nahaja ju\xc5\xbeno od poti \xc5\xa1t. 6. Je najmanj 5,1 km dolga in poteka \xc4\x8dez mo\xc4\x8dvirje El Laberinto._NEWLINE_Pot \xc5\xa1t. 8 je na zahodni strani mo\xc4\x8dvirja in ni videti, da bi pre\xc4\x8dila mesto.\n_START_SECTION_\nNadzor nad vodo\n_START_PARAGRAPH_\nMesto je imelo \xc5\xa1iroko mre\xc5\xbeo kanalov in rezervoarjev za vodo. Na\xc5\xa1li so pet glavnih rezervoarjev, najve\xc4\x8dji primerek meri 242 krat 212 metrov. Ta rezervoar se napolni z majhno sezonsko reko v de\xc5\xbeevnem obdobju in ima \xc5\xa1e dovolj vode, da so ga arheologi uporabljali v \xc4\x8dasu raziskovanj._NEWLINE_Trinajst rezervoarjev so na\xc5\xa1li pri Calakmulu. Skupna zmogljivost vseh rezervoarjev je bila ocenjena na ve\xc4\x8d kot 200.000.000 litrov. Ta koli\xc4\x8dina vode, ki bi lahko zadostovala za oskrbo 50.000 do 100.000 ljudi a o tem ni dokazov, verjetno pa so bili rezervoarji uporabljeni tudi za namakanje pridelkov.\n_START_SECTION_\nBiosferni rezervat\n_START_PARAGRAPH_\nRezervat je bil ustanovljen leta 1989 kot velik eksperiment za ekolo\xc5\xa1ko za\xc5\xa1\xc4\x8dito. Leta 1993 je bila odprta asfaltirana cesta za la\xc5\xbeji dostop do ve\xc4\x8d arheolo\xc5\xa1kih najdi\xc5\xa1\xc4\x8d. V rezervatu obstaja skoraj 7000 lokacij iz predklasi\xc4\x8dnega in klasi\xc4\x8dnega obdobja._NEWLINE_Rastlinstvo in \xc5\xbeivalstvo je tropsko in je presenetljivo raznoliko. V Calakmulu \xc5\xbeivi 86 vrst sesalcev - tudi pet od \xc5\xa1estih ma\xc4\x8dk, ki \xc5\xbeivijo v Mehiki (jaguar, puma, ozelot, Felis tigrina (vrsta tigra), mravljin\xc4\x8dar, razli\xc4\x8dne opice, tapir, krokodil in drugi). Prav tako je dom okoli 282 vrst ptic, 50 vrst plazilcev, 400 vrst metuljev in 73 vrst divjih orhidej.'